P. Hrušovský,  podpredseda NR SR: (2001-10-18):
(Hlasovanie.) Prítomných je 95 poslancov, za 93, zdržal sa 1,  nehlasoval 1. Návrh sme schválili. Pristúpime k tretiemu čítaniu o vládnom návrhu zákona, ktorým sa mení a dopĺňa zákon o rastlinolekárskej starostlivosti. Pýtam sa pánov poslancov, či chce niekto podľa § 85 zákona o rokovacom poriadku podať pozmeňujúci, doplňujúci návrh k prerokú-vanému bodu programu. Nie je to tak, preto vyhlasujem rozpravu o tomto bode programu za skončenú. Keďže neboli v treťom čítaní podané žiadne pozmeňujúce a doplňujúce návrhy, podľa § 86 zákona o rokovacom poriadku pristúpime k hlasovaniu o návrhu zákona, ktorým sa mení a dopĺňa zákon 285/1995 Z. z. o rastlinolekárskej starostlivosti ako o celku. Prezentujme sa a hlasujme. (Hlasovanie.) Prítomných je 95 poslancov, za 95. Konštatujem, že sme schválili vládny návrh zákona o rastlino-lekárskej starostlivosti. Ďakujem pánu poslancovi Klemensovi za spoluprácu pri prerokú-vaní tohto návrhu zákona. Pristúpime k ďalšiemu bodu programu, ktorým je vládny návrh zákona o organizovaní trhu s vybranými poľno-hospodárskymi výrobkami , ktorý prerokúvame ako tlač 1120. Prosím, aby z poverenia vlády Slovenskej republiky predmetný návrh zákon odôvodnil a uviedol pán minister pôdohospodárstva Pavol Koncoš. Nech sa páči, pán minister. P. Koncoš,  minister pôdohospodárstva SR: Ďakujem za slovo. Vážený pán predsedajúci, vážené pani poslankyne, páni poslanci, aj teraz sa chcem poďakovať za pozornosť, ktorú ste venovali tomuto vládnemu návrhu zákona a za pripomienky, ktoré odzneli v určených výboroch Národnej rady Slovenskej republiky a ktoré sú obsiahnuté v spoločnej správe. Vládny návrh zákona o organizácii trhu s poľnohospodárskymi výrobkami precizujú, vylepšujú a chcem sa osobitne poďakovať za aktívnu prácu poslancov vo Výbore Národnej rady Slovenskej republiky pre pôdohospodárstvo. Nazdávam sa, že schválením predloženého návrhu zákona sa vytvorí právne prostredie pre reguláciu trhu s vybranými poľnohospo-dárskymi výrobkami, ktoré zodpovedá obdobnému systému v krajinách Európskej únie a ktorý vyplýva zo spoločnej poľnohospodárskej politiky týchto krajín podľa čl. 38 a 39 zmluvy o založení Európskeho spoločenstva. Pochopiteľne, že vzhľadom na určité zmeny, ktoré prebiehajú aj v spoločnej poľnohospodárskej politike a v prijatom programe usmerňovania a regulácie poľnohospodárskej výroby v do-kumente Agenda 2000, bude ešte potrebné do vstupu do Európskej únie aj tento návrh zákona novelizovať, ale táto novela už bude reagovať na pripomienky, na závery a zmeny Agendy 2000, ktoré vyplynú z práce Európskej komisie pre poľnohospodárstvo, rybolov a rozvoj vidieka. Ďakujem pekne za pozornosť. M. Andel, podpredseda NR SR: Ďakujem. Teraz dávam slovo spoločnému spravodajcovi výborov pánu Delingovi, ktorý by nás mal oboznámiť so správou gestorského výboru. Pán kolega, nech sa páči, máte slovo. P. Delinga, poslanec: Vážený pán predsedajúci, vážený pán minister, panie poslankyne, páni poslanci, som poverený gestorským výborom, aby som uviedol spoločnú správu, ktorá je pripravená na základe rokovania výborov, ktorým bol tento návrh pridelený a na základe gestorského výboru, výboru pre pôdohospodárstvo. Táto správa pod tlačou 1120a uvádza, že Výbor Národnej rady Slovenskej republiky pre pôdohospodárstvo v súlade s § 78 zákona Národnej rady číslo 350/1996 Z. z. o rokovacom poriadku Národnej rady v znení neskorších predpisov ako gestorský výbor pripravil spoločnú správu k vládnemu návrhu zákona o organizovaní trhu s vybranými poľnohospodárskymi výrobkami v druhom čítaní. Národná rada Slovenskej republiky uznesením č. 1606 zo 17. septembra tohto roku pridelila predmetný vládny návrh zákona na prerokovanie do 17. októbra a v gestorskom výbore do 19. októbra tohto roku, a to v týchto výboroch: Ústavnoprávnom výbore Národnej rady Slovenskej republiky, Výbore Národnej rady Slovenskej republiky pre financie, rozpočet a menu, Výbore Národnej rady Slovenskej republiky pre hospodárstvo, privatizáciu a podnikanie a Výbore Národnej rady Slovenskej republiky pre pôdohospodárstvo. Gestorským výborom bol určený Výbor Národnej rady Slovenskej republiky pre pôdohospodárstvo. Uvedené výbory, vrátane gestorského, vládny návrh zákona prerokovali v stanovenej lehote a gestorský výbor na svojej 69. schôdzi 17. októbra schválil túto spoločnú správu uznesením č. 327. Iné výbory tento vládny návrh zákona neprerokúvali. Takisto vás chcem oboznámiť s tým, že gestorský výbor do začatia jeho rokovania nedostal od žiadneho poslanca návrh, ktorým by chcel podľa rokova-cieho poriadku svoje návrhy predložiť k tomuto návrhu zákona. Aké sú stanoviská výborov, ktoré prerokúvali vládny návrh zákona? Ústavnoprávny výbor Národnej rady Slovenskej republiky svojím uznesením č. 688 z 9. októbra vládny návrh zákona odporučil Národnej rade Slovenskej republiky schváliť s pripomienkami, ktoré sú v spoločnej správe. Výbor Národnej rady Slovenskej republiky pre financie, rozpočet a menu svojím uznesením č. 759 z 10. októbra súhlasil a odporučil Národnej rade Slovenskej republiky schváliť tento vládny návrh zákona s pripomienkami. Výbor Národnej rady Slovenskej republiky pre hospodárstvo, privatizáciu a podnikanie takisto uznesením č. 614 z 15. októbra súhlasil s vládnym návrhom zákona a odporučil ho Národnej rade schváliť s pripomienkami. Výbor Národnej rady pre pôdohospodárstvo prijal uznesenie č. 310 12. októbra, súhlasil s vládnym návrhom zákona a odporučil ho Národnej rade schváliť s pripomienkami. Všetky pripomienky boli zahrnuté do spoločnej správy, ktorú máte na stole, spolu je ich 20, čiže 20 pozmeňujúcich návrhov, ktoré sú v spoločnej správe prerokúvanej plénom Národnej rady. Gestorský výbor odporučil, aby návrhy, ktoré sú pod bodmi 2 a 5, neboli schválené v Národnej rade. Ostatné návrhy, to znamená 18 návrhov, ktoré sú uvedené v tejto správe, gestorský výbor odporúča schváliť. Zároveň odporúča, aby sa o nich hlasovalo naraz, to znamená, aj o návrhoch, ktoré sú na odporúčanie schváliť, aj o tých dvoch návrhoch, ktoré sú navrhované alebo odporúčané plénu neschváliť. Toľko, vážený pán predsedajúci, k spoločnej správe, ktorú som bol povinný predniesť v pléne Národnej rady. Teraz môžete, pán predsedajúci, otvoriť rozpravu. M. Andel, podpredseda NR SR: Ďakujem, pán kolega, nech sa páči, zaujmite miesto určené pre spravodajcov výborov. Dámy a páni, otváram všeobecnú rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa, či sa niekto hlási ústne. Pán poslanec Klemens, Kresák. Pýtam sa, či sa chce ešte niekto prihlásiť do rozpravy. Ak nie, uzatváram možnosť prihlásenia sa do rozpravy. Slovo má pán poslanec Klemens, nech sa páči. J. Klemens, poslanec: Ďakujem pekne. Vážený pán predsedajúci, vážený pán minister, vážené kolegyne a kolegovia, pokladám za účelné, aby som ako poľnohospodár povedal pár slov na podporu predkladaného vládneho návrhu zákona o organizovaní trhu s vybranými poľnohospodárskymi výrobkami. Regulácia trhu s vybranými poľnohospodárskymi výrobkami je dôležitým stabilizačným opatrením agropotravinárskeho rezortu, a to nielen v oblasti jeho poľnohos-podárskej prvovýroby, ale aj v odvetví spracovateľského priemyslu. V oboch odvetviach sa organizovaný trh podieľa na ich ekonomickej stabilite, pričom regulácia trhu je zabezpečená takzvanými trhovými  poriadkami. Podotýkam, že regulácia trhu poľnohospodárskych výrobkov má významný vplyv na cenovú úroveň potravín, pretože čím je trh poľnohospodárskych výrobkov užší, tým je väčší predpoklad na zvýšenie cien potravín, resp. na ich zvýšený dovoz. Navrhovaný vládny návrh zákona veľmi pružne reaguje na perspektívny vstup Slovenskej republiky do Európskej únie, keď je potrebné nahradiť doterajšie organizovanie agrárneho trhu novou zákonnou úpravou. Zákon preto navrhuje zriadiť intervenčnú poľnohos-podársku agentúru ako jeden z mechanizmov a nástrojov regulácie trhu poľnohospodárskych výrobkov s cieľom minimalizovať negatívne dôsled-ky zmien na trhu, a to transformáciou súčasného Fondu trhovej regu-lácie, ktorý bol zriadený zákonom č. 270/1991 Zb. s účelom riešenia prechodu od plánovitého riadenia k trhovému hospodárstvu charakteri-zovaného zrušením dovtedy platných regulačných mechanizmov. Zriadenie Intervenčnej poľnohospodárskej agentúry Slovenskej republiky je účelné aj preto, že agentúra vytvára pre jednotlivé druhy poľnohospodárskych výrobkov takzvané komoditné rady, kde členmi komoditných rád budú aj zástupcovia záujmových združení výrobcov a spracovateľov, teda ľudia, ktorí sú najväčšmi zainteresovaní na efek-tívnom a transparentnom organizovaní trhu s vybranými poľnohospo-dárskymi výrobkami. Vážené kolegyne a kolegovia, predkladaný vládny návrh zákona o organizovaní trhu s vybranými poľnohospodárskymi výrobkami, vrátane zriadenia Intervenčnej poľnohospodárskej agentúry Slovenskej republiky, je pre agrorezort potrebný. Je v súlade s ústavným záväzkom štátu chrániť a podporovať hospodársku súťaž v špecifických podmienkach agrárneho trhu a ja i moji kolegovia z SDĽ ho podporíme, čo odporúčam aj vám. Ďakujem za pozornosť. M. Andel, podpredseda NR SR: Ďakujem, pán kolega. Práve mi pán kolega Kresák oznámil, že berie späť, sťahuje svoju žiadosť o prihlášku do rozpravy. Nasleduje pán poslanec Slaný, nech sa páči, pán kolega, máte slovo. J. Slaný, poslanec: Ďakujem za slovo. Vážený pán minister, vážený pán predsedajúci, kolegyne, kolegovia, dovoľte mi, aby som predniesol pozmeňujúci návrh k vládnemu návrhu zákona o organizovaní trhu s vybranými poľnohospodárskymi výrobkami - tlač 1120. Za § 6 vložiť nový § 7, ktorý znie: Dovoz a vývoz výrobkov - ods. 1: „Dovoz výrobkov na územie Slovenskej republiky a vývoz výrobkov z územia Slovenskej republiky možno uskutočniť len na základe predloženia licencie na dovoz alebo na vývoz výrobkov, udelenej podľa osobitného predpisu a platnej v deň prijatia colného vyhlásenia“. Ods. 2: „Vydanie licencie je podmienené vložením zábezpeky zo strany žiadateľa a udelenie licencie zabezpečujúcej záväzok dovozcu alebo vývozcu výrobkov počas doby platnosti licencie. Zábezpeka prepadne celkom alebo sčasti v prospech agentúry, pokiaľ vývoz alebo dovoz výrobkov nebude zrealizovaný celkom alebo sčasti v priebehu doby platnosti licencie s výnimkou mimoriadnych udalostí, a to prírodnej katastrofy, štrajku, havárie, vyhlásenie výnimočného stavu a podobne alebo sa uskutoční v rozpore s podmienkami licencie“. Ods. 3: „Na dosiahnutie účelu zákona možno zaviesť zákaz alebo obmedzenie dovozu a vývozu výrobkov alebo iné opatrenia na ochranu domáceho trhu s výrobkami podľa osobitných predpisov v súlade s právnymi záväzkami vyplývajúcimi z medzinárodných zmlúv, ktorými je Slovenská republika viazaná“. Doterajšie paragrafy 7, 8, 9, 10, 11 a 12 sa prečíslujú. Odôvodnenie. Navrhované ustanovenie zavádza rámcový mecha-nizmus na zabezpečenie dodatočnej ochrany vnútorného trhu a jeho účelom je vytvoriť priestor na prijímanie opatrení zamedzujúcich konanie nesúcemu znaku nekalej súťaže, resp. porušovania právnych predpisov upravujúcich dovoz a vývoz tovaru. Predmetné ustanovenie korešpon-duje s obsahom súvislej primárnej a sekundárnej legislatívy Európskej únie, pričom inštitút licenčnej zábezpeky má slúžiť nielen ako nástroj na zabezpečenie prípadného colného dlhu a v primeranej miere realizo-vaných dovozov a vývozov vybraných poľnohospodárskych výrobkov a potravín. Účelom odseku 3 navrhovaného ustanovenia je okrem iného poukázať na platné medzinárodné záväzky, ktorými je Slovenská republika viazaná pri prijímaní mimoriadnych jednostranných opatrení na ochranu domáceho trhu s vybranými komoditami a zároveň vytvoriť priestor na podrobnejšiu úpravu ochranných mechanizmov prostred-níctvom vykonávacích predpisov s osobitným zreteľom na existujúci verejný záujem v tejto oblasti oprávnenými požiadavkami dotknutých účastníkov vnútorného trhu. Tento môj pozmeňujúci návrh bol prednesený aj na rokovaní výboru, kde došlo ku všeobecnému konsenzu o podpore tohto pozmeňujúceho návrhu, či už zo strany opozície alebo koalície, len bolo potrebné ho technicky dopracovať a upresniť, takže z tohto dôvodu pozmeňujúci návrh predkladám teraz počas rokovania pléna. Ďakujem za pozornosť. M. Andel, podpredseda NR SR: Ďakujem. Dámy a páni, vyhla-sujem všeobecnú rozpravu o tomto bode nášho rokovania za skončenú. Chcem sa spýtať pána ministra, či sa chce vyjadriť k rozprave. Áno, nech sa páči, pán minister, máte slovo. P. Koncoš, minister pôdohospodárstva SR: Len veľmi krátko. Pozmeňujúci návrh, ktorý predniesol pán poslanec Slaný, nazdávam sa, že primerane vytvára podmienky na ochranu trhu pred dovozom i nakoniec upravuje vývoz tak, aby tie obchodné spoločnosti, prípadne podnikatelia ako individuálne osoby, ktoré žiadajú o licenciu, boli nejako aj registrovaní, aby sa udeľovala licencia zabezpečujúca záväzok dovozu alebo vývozu, takže odporúčam, aby sa tento návrh v Národnej rade podporil. Ďakujem. M. Andel, podpredseda NR SR: Ďakujem pekne, pán minister. Pán spoločný spravodajca, chcete sa vyjadriť? Nech sa páči, máte slovo. P. Delinga, poslanec: Ďakujem pekne za udelenie slova. Dovoľte mi, vážené pani poslankyne a páni poslanci, aby som predniesol svoje stanovisko k tomuto návrhu zákona. Predovšetkým chcem povedať, že sa zmení legislatívnou formou, zákonom spôsob výkonu ochrany poľnohospodárskeho a agrárneho trhu u nás tým, že veľmi výrazne bolo potrebné zvážiť, akým spôsobom budú v tomto reťazci zainteresovaní predovšetkým prvovýrobcovia, aká bude ich ochrana a hlavne z hľadiska kvotácie, ako bude zabezpečené pre-dovšetkým odčerpanie nadbytku agrárnych výrobkov a na druhej strane, akým mechanizmom bude zabezpečené ďalšie spracovanie a uvádzanie týchto výrobkov na trh. Toto sme veľmi náležite a dôsledne posudzovali vo výbore a myslím si, že sa nám podarilo úpravou § 1 priniesť aktívne zmenu do tohto zákona. Chcem povedať, že bola tu skutočne kvalita-tívna snaha poslancov jednak poľnohospodárov, ale aj národohospo-dárov či už vo výboroch, ale hlavne aj v pléne tento zákon tak prispôsobiť, aby vyhovoval vnútorným podmienkam, ale aj prispôso-bovania sa nášho agrárneho sektora podmienkam Európskej únie. V rozprave vystúpili dvaja poslanci, z ktorých jeden, a to pán poslanec Slaný predložil pozmeňujúci návrh, ktorý môžeme považovať za určité sprísnenie dovozov na agrárnom trhu, samozrejme, bude otázka, ako sa s tým vysporiadajú komoditné rady a predovšetkým ministerstvo hospodárstva. Mám k tomu ako spravodajca len jednu proste pripomienku, že je nesprávne číslovanie poznámok pod čiarou, pretože zákon v podstate nejde až do takej šírky odkazov. Posledný odkaz je pod číslom, myslím,  10. A pán poslanec Slaný uvádza odkaz 27, 28 a 29. Vlastne odkaz 12 je posledný. Áno? Čiže bude potrebné tento legislatívnotechnický nedostatok v treťom čítaní, pán poslanec Slaný, opraviť, pretože ja ako spravodajca nemám právo to opraviť. Čiže tá poznámka by mala byť  pod čiarou, aj poznámka v dikcii zákona - prvá poznámka by mala byť pod číslom 13, druhá pod číslom 14 a ďalšia pod číslom 15 a ďalšia pod číslom 16, lebo v zákone je posledná poznámka pod číslom 12. Čiže nemáme tam poznámky pod číslom 27, 28, 29 a 30, nemôžeme ich tam uviesť z hľadiska číslovania. Takže ide o legislatívnotechnickú chybu, ktorú môžeme odstrániť vlastne v treťom čítaní. A inak, pokiaľ ide o podstatu návrhu, s tým sa dá súhlasiť. Takže ak by snemovňa na základe toho, že tu bol podaný pozmeňujúci návrh a, samozrejme, páni poslanci a pani poslankyne ho nemajú zatiaľ rozmnožený v laviciach, ak by bol všeobecný súhlas, pán predsedajúci, ja by som mohol dať proste návrh na spustenie procesu hlasovania, jednak toho, čo je uvedené v spoločnej správe, lebo to sú jasné veci a ide teda len o to, či o návrhoch, ktoré predniesol pán poslanec Slaný, je snemovňa ochotná hlasovať aj bez toho, že ich nemajú v lavici. Ja ako spravodajca odporúčam, aby sa k nim vlastne snemovňa pozitívne vyjadrila s tým, že legislatívnotechnicky to bude treba potom v treťom čítaní odstrániť. Nech sa páči. M. Andel, podpredseda NR SR: Dobre, ďakujem pekne, pán spravodajca. Žiadam poslancov, ktorí sú mimo rokovacej miestnosti, aby sa dostavili do rokovacej miestnosti na hlasovanie. Pán kolega Slaný, prosím vás, pripravte si zatiaľ ten návrh, aby sme ho mohli v treťom čítaní predložiť, aby sme nemali nejaké problémy, poraďte sa so spoločným spravodajcom. Ja zatiaľ žiadam všetkých poslancov, ktorí sú mimo rokovacej miestnosti, aby sa dostavili na hlasovanie. Kolegyne, kolegovia, skúsime sa prezentovať. Nie, nie. Prosím, prezentujme sa. Zatiaľ iba zisťujem účasť, prezentujme sa. Bohužiaľ, konštatujem, že v rokovacej miestnosti nie je dostatok poslancov. Z toho dôvodu, dámy a páni, vyhlasujem obedňajšiu prestávku, pokračovať budeme o 14.00 hodine. Skôr ako odídete, chcel by som vám ešte podať informáciu. Chcel by som vás informovať, že sú sprístupnené nové garáže len pre poslancov Národnej rady na Západnej terase s vjazdom zo Zámockej ulice. V tejto súvislosti vás žiadam, aby ste svoje motorové vozidlá, ktoré máte zaparkované v okolí budovy na Mudroňovej ulici, preparkovali do priestorov nových garáží v priebehu obedňajšej prestávky, sú totiž prekážkou pri stavebných úpravách. Ďakujem, želám dobrú chuť. Áno, nech sa páči, pán poslanec Mesiarik. M. Mesiarik, poslanec: Prosím členov výboru pre sociálne veci a bývanie, aby sa dostavili na zasadnutie výboru ihneď. M. Andel, podpredseda NR SR: Áno, ďakujem. Pani poslankyňa Rusnáková. E. Rusnáková, poslankyňa: Zvolávam schôdzu výboru pre vzdelanie na 12.00 hodinu, ďakujem. M. Andel,  podpredseda NR SR: Ďakujem. Pán poslanec Palko.